HI område 3. Fyn, Sønderjylland og Sydjylland

Referat fra: Områdemøde i Sydbank Arena Kolding, tirsdag d. 30. april 2019

Der var ca. 20 medlemmer der deltog i mødet, og vi havde lavet aftale med TRESS, som kom og fortalte om nyheder fra firmaet, og de muligheder de ser i fremtiden for udnyttelse og aktiviteter i små rum, på gang- og opholdsarealer generelt.

Det var et spændende indlæg de havde med, og det gav klart ideer til projekter rundt i hallerne.

Keld Arentoft fra Nyborg Idrætscenter fortalte om centrets pludselige rolle i den store togulykke på Storebæltsbroen og hvilke opgaver / udfordringer de pludselig stod med, og Keld fortalte også hvad det betyder for centret, at Tour De France kommer forbi Nyborg i 2021.

Det var også et godt og spændende indlæg, som også viser at vi rundt i centrene pludselig får nogle store og uventede opgaver, hvor man så rigtig bliver prøvet af.

Torben Dam fra Sydbank Arena fortalte om centrets historik og hvor man var i dag – centret er jo som bekendt hjemmebane for Kolding IF i herre håndbold, og der har gennem tiderne været mange overskrifter omkring dette, og centrets forhold dertil. Torben viste rundt i centret, som er et stort og velfungerende center med rigtig mange brugere og muligheder.

På mødet deltog også Henrik Høy Caspersen fra HI. Det var på tidspunktet for mødet kendt at Jørgen Mosbæk ville stoppe som formand for HI ved det kommende årsmøde i Vingsted, og at Henrik var foreslået fra hovedbestyrelsen som ny formand.

Henrik fortalte kort om sin fortid, og hans visioner for at sige ja til formandsposten i HI, og vi ser frem til nogle spændende år med Henrik i formandsstolen.

De 5 områder i HI skal udpege en ”områdeleder” til forretningsudvalget, og her har man aftalt at det bliver Claus Larsen fra Jyllingehallerne.

Et punkt på dagsorden var også valg af nyt områdeudvalg.

Jørgen Th. Jepsen har efter en lang årrække valgt at stoppe som områdeformand.

Der blev på mødet ikke valgt ny områdeformand, det klarer det siddende områdeudvalg selv med en konstituering på førstkommende møde. Områdeudvalget består i dag således af Allan Sjørslev, Kerteminde, Brian G. Larsen, Arena Syd og Torben Haahr fra Hodde/Tistrup Hallen.

Ribe, den 12. juni 2019

/Jørgen Th. Jepsen